Urmareste Modifică dimensiunea fontului: Play

Bucureşti, 21 nov /Agerpres/ - Consiliul Superior al Magistraturii (CSM) invocă vicii "grave" de fond în susţinerea avizului negativ dat propunerilor de modificare a legilor Justiţiei, în hotărâre vorbindu-se, printre altele, despre dispoziţii neconstituţionale şi transpunerea necorespunzătoare a unor decizii ale Curţii Constituţionale.



"În raport de argumentele prezentate, plenul reţine că viciile grave de fond ale propunerilor legislative impun avizarea negativă a acestora. Chiar dacă propunerile conţin o serie de modificări ale celor trei legi ce au fost anterior agreate la nivelul Consiliului Superior al Magistraturii, în ansamblu viciile de neconstituţionalitate semnalate şi disfuncţionalităţile pe care multe dintre prevederile proiectului le-ar putea genera în organizarea şi funcţionarea sistemului judiciar nu permit o soluţie de avizare favorabilă cu observaţii. O astfel de soluţie ar fi fost posibilă în condiţiile în care, în puncte esenţiale, propunerile transmise spre avizare ar fi de natură să îmbunătăţească activitatea sistemului judiciar, iar nicidecum să constituie un regres faţă de reglementările pe care ar urma să le înlocuiască, din perspectiva normelor constituţionale, a independenţei Justiţiei şi a statutului magistratului", se arată în hotărârea CSM.



Potrivit sursei citate, avizul negativ exprimat de plenul Consiliului nu împiedică iniţierea unui alt demers de modificare şi completare a celor trei acte normative, putând fi avută în vedere şi soluţia reglementării separate şi cu celeritate a unor aspecte care derivă din decizii ale CCR, cum ar fi procedura revocării membrilor aleşi ai CSM.



Plenul CSM a avizat negativ, în data de 9 noiembrie, propunerile legislative de modificare a legilor Justiţiei primite de la Camera Deputaţilor. AGERPRES/(AS - autor: Anamaria Toma, editor: Georgiana Tănăsescu)